b'\n_START_ARTICLE_\nDocsBarcelona\n_START_SECTION_\nHist\xc3\xb2ria\n_START_PARAGRAPH_\nEl festival, que t\xc3\xa9 una durada d\'aproximadament una setmana, se celebra anualment al voltant del mes de maig. Docs Barcelona Festival comptar\xc3\xa0 amb la 21 edici\xc3\xb3 que es celebrar\xc3\xa0 del 16 al 27 de maig del 2018 sota el lema "Mirades inquietes". _NEWLINE_Aquest projecte va ser iniciat l\'any 2004, al marc del projecte europeu CinemaNet Europa. La primera edici\xc3\xb3 es va realitzar l\'any 2007.\n_START_SECTION_\nPremis\n_START_PARAGRAPH_\nEls documentals presentats competiran per als seg\xc3\xbcents premis:  _NEWLINE_Premi DocsBarcelona TV3 a la millor Pel\xc2\xb7l\xc3\xadcula_NEWLINE_Amb una dotaci\xc3\xb3 econ\xc3\xb2mica de 5.000 \xe2\x82\xac, opten a aquest premi totes aquelles pel\xc2\xb7l\xc3\xadcules que no competeixin pel Premi Nou Talent, produ\xc3\xafdes despr\xc3\xa9s del gener del 2015, que no hagin estat estrenades comercialment a Espanya (a sales comercials i/o en VOD) i que no hagin estat emeses per televisi\xc3\xb3 a Espanya. Aquest premi l\xe2\x80\x99atorga el Jurat DocsBarcelona. docsbarcelona.com._NEWLINE_Premi Nou Talent_NEWLINE_Opten a aquest premi les pel\xc2\xb7l\xc3\xadcules produ\xc3\xafdes despr\xc3\xa9s del gener del 2015 i que siguin el primer llargmetratge del seu realitzador/a. Aquest premi l\xe2\x80\x99atorga el Jurat DocsBarcelona i \xc3\xa9s incompatible amb el de Millor Pel\xc2\xb7l\xc3\xadcula. _NEWLINE_Premi Latitud DocsBarcelona-Antaviana_NEWLINE_Opten a aquest premi les pel\xc2\xb7l\xc3\xadcules seleccionades per a aquesta secci\xc3\xb3 que agrupa documentals de la Pen\xc3\xadnsula Ib\xc3\xa8rica i Am\xc3\xa8rica Llatina. Aquest premi l\xe2\x80\x99atorga el Jurat DocsBarcelona a la millor pel\xc2\xb7l\xc3\xadcula de la secci\xc3\xb3 i el patrocina Antaviana Films, amb una aportaci\xc3\xb3 de 3000 \xe2\x82\xac en treballs de postproducci\xc3\xb3 (finishing, conformaci\xc3\xb3, correcci\xc3\xb3 de color, so, c\xc3\xb2pies DCP) del seg\xc3\xbcent treball del director. _NEWLINE_Premi del P\xc3\xbablic_NEWLINE_La pel\xc2\xb7l\xc3\xadcula guanyadora ser\xc3\xa0 la que obtingui la millor puntuaci\xc3\xb3 en els vots del p\xc3\xbablic assistent a la Secci\xc3\xb3 Oficial i la Secci\xc3\xb3 Latitud DocsBarcelona. Cap dels premis podr\xc3\xa0 ser declarat desert ni ex \xc3\xa6quo. Els documentals poden ser escollits per competir per a diferents premis, DocsBarcelona decidir\xc3\xa0 per quin(s) premi(s) poden ser escollits els films. DocsBarcelona es reserva el dret d\xe2\x80\x99incorporar nous premis i de substituir els premis per altres d\xe2\x80\x99igual o m\xc3\xa9s valor sempre que hi hagi una causa justificada. En qualsevol cas, aquesta decisi\xc3\xb3 ser\xc3\xa0 sempre degudament comunicada. Els premis no s\xc3\xb3n intercanviables per qualsevol altre premi a petici\xc3\xb3 dels guanyadors. Els premis en met\xc3\xa0l\xc2\xb7lic estan subjectes a la legislaci\xc3\xb3 vigent de l\xe2\x80\x99IRPF per a les produccions espanyoles i en base als convenis de doble imposici\xc3\xb3 internacional per a les pel\xc2\xb7l\xc3\xadcules estrangeres. Totes les decisions preses pel Festival i pel jurat s\xc3\xb3n inapel\xc2\xb7lables. La inscripci\xc3\xb3 i participaci\xc3\xb3 de documentals impliquen l\xe2\x80\x99acceptaci\xc3\xb3 total de les bases. Qualsevol dubte que pugui sorgir que no quedi resolt a la present ser\xc3\xa0 resolt per la direcci\xc3\xb3 de l\xe2\x80\x99organitzaci\xc3\xb3 del Festival.\xc2\xa0\n_START_SECTION_\nDocsBarcelona Medell\xc3\xadn\n_START_PARAGRAPH_\nAmb pres\xc3\xa8ncia de directors internacionals, classes magistrals, taller de desenvolupament documental, Docs & Wine i estrenes de pel\xc2\xb7l\xc3\xadcules documentals,  DocsBarcelona Medell\xc3\xadn \xc3\xa9s un projecte que brinda als amants del cinema documental una festa audiovisual. El festival busca enfortir els projectes documentals, sobretot donant oportunitats als estudiants, docents i realitzadors per a connectar amb el mercat internacional._NEWLINE_L\'\xc3\xbaltima edici\xc3\xb3 es va realitzar del 22 al 25 de novembre del 2017 a la ciutat de Medell\xc3\xadn, Col\xc3\xb2mbia. L\'objectiu del festival a llarg termini \xc3\xa9s convertir Medell\xc3\xadn en Capital Documental, des de Ciutat de M\xc3\xa8xic (M\xc3\xa8xic) fins a Buenos Aires (Argentina).\n_START_SECTION_\nDocs del Mes\n_START_PARAGRAPH_\nEl Documental del Mes \xc3\xa9s una iniciativa de DocsBarcelona, el qual pret\xc3\xa9n acostar el g\xc3\xa8nere documental al m\xc3\xa0xim nombre d\'espectadors possible i aix\xc3\xad incrementar la pres\xc3\xa8ncia d\'aquest a les pantalles cinematogr\xc3\xa0fiques. Seguint aquests objectius, cada mes s\'estrena una pel\xc2\xb7l\xc3\xadcula del g\xc3\xa8nere de diferents pa\xc3\xafsos del m\xc3\xb3n, de tem\xc3\xa0tica diversa, en una de les m\xc3\xa9s de 70 sales (actualment 94) a tot Catalunya, l\'Estat espanyol i tamb\xc3\xa9 a Xile i Col\xc3\xb2mbia. En aquests moments s\'est\xc3\xa0 treballant per estendre el projecte i arribar a altres territoris (grans capitals, ciutats mitjanes,i petites poblacions) perqu\xc3\xa8 s\'incorporin a la tasca. Tamb\xc3\xa9 es proposa augmentar el nombre de sales amb ganes de projectar documentals de qualitat. L\'objectiu final del projecte \xc3\xa9s obrir el g\xc3\xa8nere a nous p\xc3\xbablics, ja que consideren important contribuir a crear un h\xc3\xa0bit de consum del documental entre la poblaci\xc3\xb3._NEWLINE_Els documentals es projecten en versi\xc3\xb3 original subtitulada en catal\xc3\xa0 a Catalunya, el Pa\xc3\xads Valenci\xc3\xa0 i les Illes Balears i en versi\xc3\xb3 original amb subt\xc3\xadtols en castell\xc3\xa0 a la resta de l\xe2\x80\x99Estat, Xile i Col\xc3\xb2mbia. La selecci\xc3\xb3 d\'aquests documentals la realitza un comit\xc3\xa8 de selecci\xc3\xb3 de Paral\xc2\xb7lel 40, una companyia internacional de gesti\xc3\xb3 i producci\xc3\xb3 audiovisual amb seu a Barcelona._NEWLINE_El projecte va n\xc3\xa9ixer el 2005, i des de llavors es realitza el Premi del P\xc3\xbablic el qual premia l\'estrena de l\'any millor valorada pels mateixos espectadors, els quals poden votar a la web de BarcelonaDocs del Mes.\n_START_SECTION_\nDocsBarcelona School\n_START_PARAGRAPH_\n\xc3\x89s la branca de formaci\xc3\xb3 de DocsBarcelona. Aquesta consta de classes i tallers de formaci\xc3\xb3 en el  m\xc3\xb3n de la producci\xc3\xb3 audiovisual documental. Els cursos van dirigits a tota mena de p\xc3\xbablic, especialment aquells apassionats en el m\xc3\xb3n del documental. Hi ha una oferta bastant diversa de cursos, els quals es poden fer en diferents ciutats.'